als_Latn dik_Latn sag_Latn
Kromi dhe Mërkuri rezultojnë si metalet e rënda më të përhapura në ekosistemin ujor të gjirit detar të Durrësit; sipas një studimi të kryer nga specialistët e mjedisit, të cilët përcaktimin e nivelit të ndotjes nga metalet e rënda e vlerësojnë si një indikator të rëndësishëm për treguesit e kontaminimit jo vetëm të mjedisit ujor, por edhe botës që popullon këto ujëra. Studimi paraqet të dhëna lidhur me vlerësimin e metaleve të rënda në ujin e detit, sedimente dhe biotë. Vlerësimi u kufizua në pjesën e detit që kufizohet me zonën e Porto Romanos. Në vlerësim u përfshinë 10 kampione ujë, 5 kampione sedimente, 50 kampione peshq dhe 50 kampione molusqe. Nga vlerësimi i tyre rezultoi prania e metaleve të rënda në të gjithë kampionet e ujit dhe sedimenteve, si dhe në një pjesë të konsiderueshme të kampioneve të biotës. Sipas studimit, niveli i metaleve të rënda në molusqe është më i lartë se në peshq. Studimi vlerëson se origjina e ndotjes nga kromi lidhet me zonën e ndotur të Porto Romanos. Ndërsa, prania e merkurit, kadmiumit dhe plumbit lidhet me strukturën gjeomorfologjike të tokës, derdhjet urbane, aktivitetin industrial.
als_Latn